Brooklyn
Store norske leksikon,Geografi,Verdens geografi,Nord- og Mellom-Amerika,USAs geografi,Byer i USA
Brooklyn er en bydel i New York City, USA, på sørvestre del av Long Island, skilt fra Manhattan av East River. Bydelen har et areal på 184 kvadratkilometer og har 2 648 771 innbyggere (US Census, 2017).
Brooklyn har bevart mye av sin identitet som tidligere selvstendig by. Sentrumsområdet består av store forretnings- og kontorkomplekser. Deler av sjøfronten brukes til havne- og industriformål. Bydelen har mange utdanningsinstitusjoner; zoologisk og botanisk hage i Prospect Park. Det kjente bade- og fornøyelsesstedet Coney Island ligger på sørsiden av Brooklyn. Boligområdene oppviser stor sosial variasjon, fra det eksklusive Brooklyn Heights til slummen i Brownsville. Brooklyn Bridge er et kjent landemerke. Befolkning Av befolkningen regnes 36,1 prosent som hvite, 19,1 som hispanic og 34,3 som svarte (US Census, 2017). De fleste afroamerikanere bor i strøket Bedford-Stuyvesant, mens italienere er samlet i nabolaget Bensonhurst og jøder i Borough Park. Folketallet gikk fra 1960 til 1990 kraftig ned, men har i de senere år igjen vist økning. Bydelen er knyttet til Manhattan ved flere broer, blant annet Brooklyn Bridge (1883). Verrazano–Narrows Bridge (bygd 1964) fører over til Staten Island. Historie Brooklyn ble grunnlagt av nederlandske jordbrukere, som slo seg ned i områdene Midwood og Flatlands i 1624 samt i Gowanus i 1636. Området fikk bystatus i 1834, og ble en del av New York i 1898. Bydelen hadde tidligere et betydelig innslag av norsk-amerikanere, og hadde i mange år en meget aktiv norsk sjømannskirke. Kirken ble i 1995 omdøpt til Kong Olav Vs kirke. Brooklyn har vært et senter for det norske Amerika i delstatene på østkysten. Les mer i Store norske leksikon New York City USA Litteratur United States Census Bureau, QuickFacts: Kings County (Brooklyn Borough), New York.